KIRJALLINEN KYSYMYS E-2215/02

esittäjä(t): Stavros Xarchakos (PPE-DE)ja Rodi Kratsa-Tsagaropoulou (PPE-DE) komissiolle

(22. heinäkuuta 2002)

Aihe: Naisprostituutio

Kreikan lehdistössä julkaistujen tietojen mukaan Etyjin, Unicefin ja YK:n ihmisoikeustoimiston yhteistyönä laaditussa ja äskettäin Sarajevossa julkistetussa lapsiprostituutiota koskevassa raportissa mainitaan, että 90 prosenttia Kaakkois-Euroopan maista lähtöisin olevista naisprostituoiduista on joutunut valkoisen orjakaupan uhriksi. Lisäksi kansainvälisen siirtolaisjärjestön mukaan vuosittain yli 120 000 nuorta tyttöä ja naista joutuu valkoisen orjakaupan uhriksi yrittäessään löytää työtä muista maista. Kreikkaan arvioidaan saapuneen yli 2 000 tällaista lasta Albaniasta. Suurin osa heistä on alle 12-vuotiaita tyttöjä ja poikia, jotka pakotetaan kerjäämään, ja alaikäisiä tyttöjä, joita käytetään hyväksi seksuaalisesti. Valtioista riippumattomien järjestöjen mukaan 80 prosenttia kaikista Albaniasta lähtöisin olevista ihmiskaupan uhreista on alaikäisiä tyttöjä, kun taas uhreiksi joutuvista alaikäisistä pojista ja heidän seksuaalisesta hyväksikäytöstään ei ole olemassa riittäviä tietoja.

Voiko Euroopan komissio ilmoittaa, onko se tietoinen tästä kysymyksestä ja mikä sen kanta on siihen? Voiko se toimittaa lisätietoja tämän ongelman laajuudesta? Mihin toimiin se on ryhtynyt tai aikoo ryhtyä kyseisen ilmiön poistamiseksi? Onko se toiminut yhteistyössä Kreikan viranomaisten kanssa, ja mitä tietoja se on saanut viranomaisilta?

António Vitorinon komission puolesta antama vastaus

(27. syyskuuta 2002)

Komissio on tietoinen vaikeista ongelmista, jotka liittyvät Balkanin alueen ihmiskauppaan. Lapsikauppa, kuten albanialaislasten kauppa Kreikkaan, huolestuttaa komissiota erityisesti. Koska ihmiskauppa on monitahoinen ilmiö, komission hallussa ei ole lisätietoja siitä, kuinka laajaa albanialaislasten kauppa on.

Ihmiskauppaa on käsitelty lukuisissa yhteyksissä, joista voidaan mainita esim. korkean tason ohjausryhmän kokous viime vuoden kesäkuussa. Ohjausryhmän kokouspäätelmissä korostetaan, että Albanian on puututtava ongelmaan päättäväisemmin, jos se haluaa osoittaa, että sillä on samat poliittiset ja inhimilliset perusarvot kuin unionilla ja että se pystyy tehokkaaseen rajavalvontaan. Asia on myös liitetty Albaniaa koskevaan vakautus- ja assosiaatiokertomukseen, jonka komissio antoi huhtikuussa 2002. EU ja varsinkin komissio osallistuvat lisäksi aktiivisesti monenvälisten organisaatioiden toimintaan, jotka pyrkivät löytämään ratkaisuja erityisesti alaikäisten kauppaa koskeviin ongelmiin Euroopassa.

Euroopan turvallisuus- ja yhteistyöjärjestö (ETYJ) jatkaa ongelman tarkastelua vuotuisessa kokouksessaan (aiheena inhimillistä ulottuvuutta koskevien sitoumusten tarkistaminen), joka pidetään Varsovassa 9.19. syyskuuta 2002. ETYJ:n tuleva puheenjohtajavaltio Alankomaat on myös ilmoittanut aikovansa järjestää (todennäköisesti keväällä 2003) erityisen seminaarin, jossa käsitellään ihmiskauppaan liittyviä eri näkökohtia osana ETYJ:n taloudellista ulottuvuutta.

STOP-ohjelmasta on tuettu monia tutkimushankkeita ja konferensseja, jotka käsittelevät ilman huoltajaa tulevia alaikäisiä. Vuodeksi 2002 on suunniteltu uusia hankkeita. Euroopan parlamentissa järjestetään lisäksi 18.20. syyskuuta Eurooppa-konferenssi, johon osallistuu yli 600 henkilöä. Konferenssin järjestää kansainvälinen siirtolaisjärjestö ja se rahoitetaan STOP II -ohjelmasta. Konferenssiin osallistuu myös Balkanin maiden edustajia ja lapsikauppa on yksi keskustelujen pääteemoista. Eurooppalaisessa demokratia- ja ihmisoikeusaloitteessa etusijalla ovat valtiosta riippumattomien järjestöjen toiminta ihmiskaupan torjumiseksi Bosnia-Hertsegovinassa ja Jugoslavian liittotasavallassa(1). Osana aloitetta 8. elokuuta 2002 käynnistettiin ehdotuspyyntömenettely, jolla pyritään estämään ihmiskauppaa näissä maissa(2).

Edellä mainittu toiminta ja hankkeet ovat osa kattavaa ja monialaista ihmiskaupan vastaista toimintapolitiikkaa, jota komissio on kehittänyt viime vuosina. Peruslähtökohtina ovat erityisesti uhrien suojelun ja auttamisen, ennaltaehkäisevien toimintamallien, rikosoikeuden, lainsäädännön täytäntöönpanon valvonnan ja oikeudellisen yhteistyön kehittäminen. Lisäksi perustana on näkemys, jonka mukaan ihmiskaupassa rikotaan merkittävällä tavalla ihmisoikeuksia. Tätä näkemystä korostetaan myös Euroopan unionin perusoikeuskirjassa.

Albania perusti viime vuonna Kreikan, Saksan ja Italian tuella laittoman kaupan vastaisen keskuksen Vloreen. Keskus pyrkii vastustamaan kaikenmuotoista laitonta kauppaa, myös ihmiskauppaa.

Näiden erityisaloitteiden ohella myös jotkut työllisyys- ja sosiaalialan ohjelmat tukevat valtioiden välisiä hankkeita ja pyrkivät lisäämään tietoisuutta ihmiskauppaan liittyvistä kysymyksistä, kuten naisten ja miesten tasa-arvoon liittyvää yhteisön strategiaa koskeva toimintaohjelma vuosiksi 20012005 ja Equal-yhteisöaloite. Komissio aikoo järjestää 5.6. joulukuuta 2002 Syracusassa (Italia) Eurooppa-konferenssin, jossa esitellään uusia eurooppalaisia aloitteita ja vaihdetaan tietoja parhaista toimintatavoista.

(1) Eurooppalaista demokratia- ja ihmisoikeusaloitetta koskeva komission yksiköiden valmisteluasiakirja annettiin 20. joulukuuta 2001. Siihen voi tutustua Internet-sivulla:http://europa.eu.int/comm/external_relations/human_rights/doc/eidhr02_04.pdf.

(2) Ks. tietoja Internet-sivulta:http://europa.eu.int/comm/europeaid/projects/eidhr/cfp-general-2002_en.htm.